b"\n_START_ARTICLE_\nMoll de les Esfinxs\n_START_PARAGRAPH_\nEs coneix com a moll de les Esfinxs el tram del moll de la Universitat (en rus \xd0\xa3\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82\xd1\x81\xd0\xba\xd0\xb0\xd1\x8f \xd0\xbd\xd0\xb0\xd0\xb1\xd0\xb5\xd1\x80\xd0\xb5\xd0\xb6\xd0\xbd\xd0\xb0\xd1\x8f, Universit\xc3\xa8tskaia n\xc3\xa0berejnaia) de Sant Petersburg (R\xc3\xbassia), fam\xc3\xb3s per les dues escultures d'esfinxs origin\xc3\xa0ries de l'antic Egipte i instal\xc2\xb7lades al moll entre el 1832 i el 1834.\n_START_SECTION_\nHist\xc3\xb2ria\n_START_PARAGRAPH_\nEl moll de les Esfinxs es va construir a Sant Petersburg durant el per\xc3\xadode en qu\xc3\xa8 hi havia una gran fascinaci\xc3\xb3 a Europa per la cultura i la hist\xc3\xb2ria de l'antic Egipte. _NEWLINE_L'adquisici\xc3\xb3 de les esfinxs del moll de la Universitat, davant l'Acad\xc3\xa8mia d'Arts de Sant Petersburg, es deu a Andrei Muraviov, que el 1830 feia un pelegrinatge per Terra Santa. A Alexandria va veure les esfinxs, on les havien dut per vendre-les. Les antigues escultures el van impressionar tant que immediatament va escriure a l'ambaixador rus per tal que les adquir\xc3\xads. Des de l'ambaixada, la carta la van enviar a Sant Petersburg, on va arribar a mans de Nicolau I, que la va adre\xc3\xa7ar a l'Acad\xc3\xa8mia Imperial de les Arts. Els tr\xc3\xa0mits burocr\xc3\xa0tics van ser llargs, i quan la q\xc3\xbcesti\xc3\xb3 ja estava resolta i la compra es podia dur a terme, el propietari de les esfinxs ja les havia venut a Fran\xc3\xa7a. A causa de la Revoluci\xc3\xb3 Francesa, per\xc3\xb2, al final van acabar anant a Sant Petersburg el 1832._NEWLINE_Els primers dos anys foren instal\xc2\xb7lades al pati de l'Acad\xc3\xa8mia de les Arts, mentre es creava el moll vora el Nev\xc3\xa0 on estaven destinades, obra de l'arquitecte Konstant\xc3\xadn Thon. Els esfinxs s'hi van col\xc2\xb7locar el 1834.\n_START_SECTION_\nDescripci\xc3\xb3\n_START_PARAGRAPH_\nLes esfinxs de Sant Petersburg tenen uns 3.500 anys d'antiguitat. S\xc3\xb3n fetes de sienita i origin\xc3\xa0riament eren davant un temple majestu\xc3\xb3s prop de Tebes dedicat al fara\xc3\xb3 Amenofis III. Les cares de les esfinxs representen aquest fara\xc3\xb3 i la forma de la seva corona (pa-sekhemti) indica que governava sobre els dos regnes: l'Alt Egipte i el Baix Egipte."